МОТИВИ 
към проект на Наредба № Н
[bookmark: to_paragraph_id43186637]за придобиване на квалификация по професията „Сержант (Старшина за ВМС) – медицинско осигуряване на въоръжените сили“

Причини, които налагат приемането на нормативния акт
С настоящата наредба се приема Държавен образователен стандарт (ДОС) за придобиване на квалификация по професията „Сержант (Старшина за ВМС) – медицинско осигуряване на въоръжените сили“, включена в Списъка на професиите за професионално образование и обучение по чл. 6 от Закона за професионалното образование и обучение, утвърден със Заповед № РД09-2230 от 09.08.2024 г. на министъра на образованието и науката.
Проектът на ДОС е изготвен за осигуряване на системна и ефективна подготовка на сержантския и старшинския състав, изпълняващ задачи по медицинско осигуряване във Въоръжените сили на Република България. Стандартът отчита динамично променящата се среда за сигурност, модернизацията на въоръжените сили, внедряването на нови технологии и медицинска техника, както и повишените изисквания за готовност при кризи, бедствия, аварии и въоръжени конфликти.
[bookmark: _GoBack]Наредбата се издава на основание чл. 95, ал. 4 от Закона за отбраната и въоръжените сили на Република България.

Цели на нормативния акт
Проектът цели създаване на единен модел за подготовка на сержанти и старшини, изпълняващи функции по медицинско осигуряване във военните формирования на Въоръжените сили на Република България.
Стандартът гарантира придобиването на професионални знания, умения и компетентности за оказване на първа медицинска помощ, спешна медицинска евакуация, хигиенно-противоепидемичен контрол и участие в медицинското осигуряване на военноформированията.
Приемането на ДОС ще осигури подготовка на кадри, способни да изпълняват отговорни задачи по защита на живота и здравето на военнослужещите както в мирно време, така и при участие в операции и мисии в страната и извън нея.

Очаквани резултати 
Прилагането на ДОС ще въведе единни изисквания за придобиване на професионални знания, умения и компетентности от обучаемите, както и обективни критерии и средства за оценяване на резултатите от ученето.
Ще се определят изисквания към материалната база и квалификацията на обучаващите, гарантиращи ефективен учебен процес с практическа подготовка в реална и симулирана среда.
Очаква се подготовка на висококвалифицирани специалисти, способни да оказват медицинска помощ при операции, учения, бедствия и аварии, да прилагат превантивни мерки и да поддържат бойната готовност и здравословното състояние на личния състав, което ще допринесе за повишаване на ефективността и устойчивостта на медицинското осигуряване във Въоръжените сили на Република България.

Финансови и други средства, необходими за прилагането на нормативния акт
Предложеният проект на акт не води до въздействие върху държавния бюджет. За неговото прилагане няма да е необходимо разходването на допълнителни бюджетни средства.

Анализ за съответствие с правото на Европейския съюз
Проектът на Наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

